**Fakta om beredskabet**

* Vi danner DK’s største beredskab mellem 9 kommuner i Storkøbenhavn med 900.000 indbyggere
* Alle de kommunale beredskabsopgaver lægges over i selskabet for at opnå maksimale synergieffekter
* Målet er at optimere den samlede beredskabsindsats på tværs af kommunegrænser og skabe økonomiske og kvalitetsmæssige stordriftsfordele
* Prioritering af nærheden til kommunerne i de opgaver, hvor det er vigtigt med nærhed
* Vi effektiviserer for 28 millioner kroner ud af ud af et samlet budget på 250 millioner kroner.
* Vi etablerer en fælles beredskabskommission og en bestyrelse med 15 medlemmer
* Aftalen skal behandles politisk inden fusionen

**Spørgsmål/Svar**

*Q: Det her er en spareøvelse. Hvordan kan I sikre den samme kvalitet på de vilkår?*A: Borgerne vil møde det serviceniveau og den tryghed, som de kender i dag. Hver kommune træder nemlig ind i fællesskabet med den økonomi, som de hver især bruger på beredskabet i dag. Effektiviseringen på 28 mio. kr. ud af 250 mio. kr., vil først blive hentet hjem i takt med, at synergifordelene kan realiseres indenfor en kort årrække.

*Q: Hvad med medarbejderne i de forskellige beredskaber – kommer der fyringer?*A: Nu går vi i gang med fusionen og medarbejderne vil som udgangspunkt overgå til det nye beredskab. Når opgaver udbydes vil medarbejderne være beskyttet af lov om virksomhedsoverdragelse. Hvordan vi præcis skal håndtere det, skal vi finde ud af i processens næste fase.

*Q: Projektet lægger jo op til udbud. Kommer Falck til at få et monopol?*A: Vi skal lave en såkaldt entreprisestrategi, som gør det muligt at udvikle beredskabet gennem udbud af opgaver. Vi vil nemlig lægge vægt på at udvikle kvaliteten, bevare arbejdsmiljøet og sikre et dynamisk marked, hvor der er flere mulige samarbejdspartnere.

*Q: Hvad skal beredskabet hedde?*

A: Hvis der er politisk opbakning, så går selve fusionsprocessen i gang. En del af det arbejde er at finde et navn.

*Q: Bevarer jeg min lokale brandstation?*A: Ingen brandstation vil blive nedlagt med mindre samtlige kommuner er enige.

*Q: Hvornår er det nye beredskab en realitet?*

A: Hvis det besluttes af de respektive kommunalbestyrelser, så vil vi have Danmarks største fælles beredskab klar den 1. januar 2016.

*Q: København kommer til at tromle de mindre kommuner*

A: Ingen kommune får flertal alene. Bestyrelsen består af 15 medlemmer og Københavns Kommune får 6 pladser. Københavns Kommune har dermed ikke flertal alene. Oveni kommer en mindretalsbeskyttelse ved nedlæggelse af brandstationer, hvor den enkelte kommune får vetoret.

*Q: Får dette betydning for det netop afholdte ambulanceudbud?*

A: Parterne bag fusionen vil respektere de aftaler, som den enkelte kommune har indgået inden det fælles beredskab blev dannet.

*Q: Kommer beredskabet længere væk fra den enkelte kommune?*

A: Hver kommune bliver repræsenteret i bestyrelsen. Og alle kommuner er enige om, at prioritere nærheden til den enkelte kommune i det daglige arbejde.